Ego Galterius, Dei gratia Lingonensis episcopus, carte presentis attestatione presentibus et futuris notum fieri et ratum haberi volo quod Guiardus Morehiers guerpivit per manum nostram Domui Dei Alberipe quod calumniabatur in bosco de Amoreis. Ipse enim Guiardus, reclamantibus fratribus Alberipe, miserat porcos de Columbe et de Villari, in predictum boscum ad paissonem edendam. Recognovit itaque in presentia nostra, coram multis testibus, idem Guiardus neque se, neque suos quicquam juris habere in bosco de Amoreis, et coram multis qui aderant, satisfecit abbati Guillelmo Alberipe pro his que sui de sepedicto bosco injuste absulerant, guerpivit que in perpetuum totam de bosco calumniam. Rogatu autem nostro predictus abbas Guillelmus concessit ipsi Guiardo quamdiu terram teneret, ut tempore quo pastio veniret in bosco, si ab ipso abbate vel priore vel cellerario Alberipe postularet, porcis ipsius pastio concederetur. Si vero vel seculo renuntiaret supradictus Guiardus, vel obiret, de cetero, neque heredes neque homines ipsius quicquam haberent vel clamarent in Amoreis. Hec omnia laudaverunt filii Guiardi Everardus et Petrus. Horum omnium testes sunt Hunaudus, capellanus noster, Constancius. Actum anno Domini M°C°LXX°VIII°.